送表兄華元翰赴四會尉
作者：鄒浩
朝代：宋

paragraphs: 頤山潁水天西東，四載相望二千里。
我守枯株未得還，君逐飛蓬忽然至。
坐令桑梓落眼中，頓覺精神到塵外。
昔人逃空喜足音，况乃謦欬逢昆弟。
此會由來天予之，幾日冷風清暑氣。
君才榮華早馳名，荆國先生曾改視。
殿前射策失龍頭，仕處波濤起平地。
胸中萬慮不一施，却作明時嶺南尉。
太夫人年七十三，諸子半掩黄壚逝。
蘭陔養志獨賴君，路遠何由復迎侍。
當思有以慰其心，莫把光陰較榮悴。
本朝丞相豈不盛，尚輩流人已三歲。
君今補考裁秋冬，託身民上與之異。
蕭條官府似僧居，春入梅花更堪醉。
要須相與無町畦，卷舌爲喑真得計。
我家宅相世所知，矯首南雲從此俟。